আমাদের খাটো করেই দেখুন, কেন বললেন পাক অধিনায়ক?

ওয়েব ডেস্ক: রাত পোহালেই শুরু আইসিসি চ্যাম্পিয়ন্স ট্রফি (ICC Champions Trophy)। উদ্বোধনী ম্যাচে মুখোমুখি হচ্ছে আয়োজক দেশ পাকিস্তান (Pakistan) এবং নিউজিল্যান্ড। ম্যাচের আগের দিন পাকিস্তানের সাদা বলের ফর্ম্যাটের অধিনায়ক মহম্মদ রিজওয়ান (Mohammad Rizwan) বড় কথা বললেন। তিনি বললেন, তাঁর দলকে সবাই যেমন খাটো করে দেখছে, সেরকমই দেখতে থাকুক। সেটাই তাঁদের সাফল্যের চাবিকাঠি হয়ে উঠতে পারে।

বহু প্রতীক্ষিত টুর্নামেন্টের আগের দিন করাচিতে (Karachi) সাংবাদিক বৈঠকে শান্ত এবং আত্মবিশ্বাসী দেখাল রিজওয়ানকে। আয়োজক দেশ হওয়া সত্ত্বেও পাকিস্তানকে কেউই খুব একটা নম্বর দিচ্ছেন না। সেই ব্যাপারটাই কি তাদের খোলা মনে খেলার পক্ষে সহায়ক হয়ে উঠবে? এই প্রশ্নে রিজওয়ান বললেন, “যদি সেভাবেই আমরা জিতি তাহলে আমাদের খাটো করেই দেখতে থাকুন।”

আরও পড়ুন: চ্যাম্পিয়ন্স ট্রফির চার সেমিফাইনালিস্ট বেছে নিলেন অশ্বিন

এই প্রথমবার কোনও আইসিসি আয়োজিত প্রতিযোগিতায় দেশের নেতৃত্ব দিচ্ছেন রিজওয়ান। তিনি স্বীকার করলেন, বেশ কিছু জায়গায় তাঁর দলকে উন্নতি করতে হবে। পাক অধিনায়ক বলেন, “দেখুন, আমাদের কিছু চিন্তার জায়গা রয়েছে। একজন খেলোয়াড় হিসেবে আমার মনে হয় আমাদের সচেতনতা বাড়াতে হবে, আমাদের পেশাদারিত্ব বাড়াতে হবে।”

প্রসঙ্গত, চ্যাম্পিয়ন্স ট্রফির এ গ্রুপে রয়েছে ভারত, পাকিস্তান, বাংলাদেশ এবং নিউজিল্যান্ড। বি গ্রুপে রয়েছে অস্ট্রেলিয়া, ইংল্যান্ড, দক্ষিণ আফ্রিকা এবং আফগানিস্তান। দুই গ্রুপ থেকে সেরা দুটি করে দল সেমিফাইনালে উঠবে। বাকি খেলা পাকিস্তানে হলেও ভারতের সমস্ত ম্যাচ আয়োজিত হবে দুবাই ইন্টারন্যাশনাল ক্রিকেট স্টেডিয়ামে। ভারত যদি সেমিফাইনাল এবং ফাইনালে ওঠে, সেই ম্যাচও দুবাইয়েই খেলা হবে।